  Майя Бывальцева Эгра ёросын чагыр эстӥськон али туж ӧжыт юртъеръёсы вуэмын. Со ужпумез 2017–2018 аръёсы сэрттозы-пертчозы. Ёросэ ветлыкуз со сярысь вераз Удмуртилэн тӧроезлэсь ужзэ огдырлы быдэсъясь Александр Бречалов. «2017-тӥ арлы пумкылъян вань, чаклам ужанрадлыксэс быдэстон понна ми коньдон ватсаломы. 2018-тӥ арын коньдонэз люкылон радлыкын солы саклык висъяны тыршомы», — вераз элькун кивалтӥсь. Озьы ик со пусйиз, ёросын азинскыны трос луонлыкъёс вань шуыса. «Котьма ке но, Эгра ёросын трос умоез. Экономикаын умой луонлыкъёс, муниципалитетъёслэн тӧрооссылэн умой командазы, соин ик умоез тросгес ик», — пусйиз улосвыл тӧролэсь ужзэ огдырлы быдэсъясь. Солэн верамезъя, Инвестици луонлыкъёсъя картае ёрос кӧня ке ӵектонъёссэ сётӥз, соосын тодматон 2-тӥ гудырикошконэ ортчоз. Со сяна, Александр Бречалов Бырем гуртъёслэн музейзы выллем объектъёслы юрттыны оскытӥз, Сеп гуртын со 23-тӥ куарусёнэ усьтӥськоз. Грантъёс чотын музей 2 миллион манет кыскыны быгатӥз. Нош улосвыл кивалтӥсь лыктон азьын тодмо луиз, Сеплэн «Луло сюй» ӵектосэз Елена но Геннадий Тимченкоослэн ӟечлэсьтӥсь фондысьтызы эшшо 700 сюрс манет басьтоз шуыса. Тегъёс: Мерлык Эгра чагырэстӥськон Удмуртия АлександрБречалов  